Móyónen hto ne yóm kmò le ken bong bè Kdaw Khius.
Yó gónó Jisas bud lemwót bè yó subô ebè Jirusalim.
Bè yóm kkólen bè yó,
tódô hlós ebè yóm Gónô Dwata.
Tódô glohen yó kem tau deng mom hembalù safì ne ubiha ne kfati bè yó lemen.
Nô le bè yó snéen yó kem tau fen gel lemuluk filak,
myón le klohok lemisa le.
Na a lemwót Jisas mò fes tébéd,
tódô gotu lohen lu yó kem safì ne yó kem ubiha hbalù le.
Ne gotu lugoden yó kem lemisa yó kem tau gel lemuluk filak,
ne gotu senbuléten yó kem filak le.
Gotu dóken yó kem tau hembalù kfati,
monen mò kul,
“Gotu kó ye bè ni ni kem hbalù ye ni.
Bê ye henbaling fedyan yóm Gónô Mà.”
Bè yóm kton le du yó kem gel lemolò ke Jisas yóm nmoen yó,
tódô gtulón bè nawa le yóm deng monen bè Sulat Dwata,
yóm monen,
“Ó Dwata,
lemwót bè yóm alì kngalihu yóm gónóem,
yó angat duón le hmatay do.”
Snólók le bè Jisas yó kem Ju wen glalen bè yó,
mon le mò du,
“Hentaw ton du tô nmoem mò ilô me du yóm kwen kwalisem mò du nim nmoem ni?”
Yó balà Jisas kul,
monen,
“Genbà ye dé nim Gónô Dwata ni,
bè tlu kdaw sana bud hdau.”
Mon le se kul yó kem tau wen glalen yó koni,
mon le,
“Fat folò nem halay tehe kegen le hemdà du nim Gónô Dwata ni.
Fen tô gbek hdaem kô bè tlu kdaw?”
Okóm yóm gónó Dwata mon Jisas yó,
hnigaden yóm kun lówó.
Bè yóm kogol kehlowil Dwata ke Jisas gu lem hatay,
gtulón bè nawa yó kem gel lemolò du yóm tehe kmonen du yóm yó.
Ne hentahu le se yóm tehe snulat bè Sulat Dwata,
dalang se yóm deng mon Jisas.
Bè yóm igò Jisas nô bè yóm mò ken bong bè Jirusalim,
tey dê tau hemtahu béléen lan le mton yó kem hentaw ton nmoen.
Okóm ke Jisas,
là kô snaligen kul,
abay se deng gotu tngónen kun yóm kmò kehedem tau.
Laen dù bud muhen tmulón du béléen yóm kmò le,
abay se deng eles tngónen yóm nô lem hendem le.